Utjecajni republikanci kritiziraju optimizam predsjednika Busha o Iraku (20/9/04) - 2004-09-20
Pojedini saveznici predsjednika Busha u Kongresu izražavaju sumnje u predsjednikove ocjene situacije u Iraku
Pojedini republikanci u Kongresu upozoravaju da između optimističnih izjava predsjednika Busha o Iraku i situacije u toj zemlji postoji sve veći raskorak. Na nedavnom predizbornom skupu u Minnesoti, predsjednik Bush je izjavio da je Irak na putu u demokratsku budućnost, u kojoj će njegovi stanovnici sami odlučivati o svojoj sudbini i neće nasjedati radikalnim ideologijama. "Irak sada ima jakog premijera i nacionalno vijeće. U siječnju sljedeće godine trebaju se održati izbori na nacionalnoj razini. Svijet postaje sve slobodniji. Dijelovi svijeta u kojima ljudi ranije nisu ni mogli sanjati o slobodi, danas postaju sve slobodniji," izjavio je predsjednik. U Iraku je, međutim, prošli tjedan bio jedan od najkrvavijih u proteklih nekoliko mjeseci. Militanti su izveli niz napada, u kojima je više desetaka ljudi ubijeno, još mnogo više ih je ranjeno, a brojni važni infrastrukturni objekti su pretvoreni u ruševine. Američki vojni zapovjednici u Iraku priznaju da se nekoliko gradova u središnjem dijelu zemlje pretvorilo u zone bezakonja, koje kontroliraju militanti. Uz to, mediji su izvijestili o obavještajnim procjenama američke vlade, u kojima se previđa nastavljanje sukoba i mogućnost izbijanja građanskog rata. Sada čak i pojedini saveznici predsjednika Busha u Kongresu izražavaju sumnje u predsjednikove ocjene situacije u Iraku. Gostujući u programu televizijske kuće CBS, senator iz Nebraske Chuck Hagel je neuobičajeno oštro odgovorio na pitanje – da li Sjedinjene Države pobjeđuju u borbi za mirnu i demokratsku budućnost Iraka. "Ne, ne vjerujem da pobjeđujemo. Reći da moramo ostati na zacrtanom putu i da oni su koji izražavaju sumnje o efikasnosti američkih napora u Iraku preveliki pesimisti prilično je neodgovorno. Činjenica je da smo u Iraku upali u duboke nevolje," izjavio je senator Hagel. U međuvremenu, u gostovanju na televizijskoj mreži Fox, senator iz Arizone John McCain upitan je – je li predsjednik Bush iskren prema američkom narodu, kada se radi o problemima u Iraku. "Možda nije onoliko iskren koliko bismo to željeli, iako moram reći da sam bio s predsjednikom kada je u javnim nastupima priznao da je pred nama teška borba," kazao je senator McCain. Čak i dok kritiziraju administraciju predsjednika Busha zbog njenog pristupa rješavanju problema u Iraku, senatori Hagel i McCain ističu da i dalje odlučno podržavaju predsjednikovu odluku o svrgavanju Saddama Husseina i njegov pokušaj da na Srednjem istoku uspostavi novu demokratsku državu. Još jedan republikanac iz Arizone, senator John Kyl, izjavio je da se nasilje u Iraku može očekivati i da ono ne bi trebalo spriječiti Sjedinjene Države u ostvarivanju njihovih ciljeva u toj zemlji. Međutim, demokratski senator Joe Biden upozorio je na moguće ozbiljne posljedice, ukoliko administracija nastavi umanjivati ozbiljnost situacije u Iraku. "Moramo biti iskreni prema američkom narodu. Ako im kažemo istinu, nastavit će nas podržavati i pomoći će nam da promijenimo našu politiku kako bismo pobijedili. Ukoliko ne budemo govorili istinu, narod će nam reći: "Dosta", a to bila katastrofa ne samo za Ameriku, već i za cijelu regiju," rekao je. Sa svoje strane, irački premijer Iyad Allawi odbacio je sugestije da situacija u njegovoj zemlji izmiče kontroli. "Strani teroristi i dalje se slijevaju u Irak i pokušavaju potkopati iračku vladu i demokratski proces. No, to im je labuđi pjev, pa su zato tako ustrajni. Mi pobjeđujemo i nastavit ćemo pobjeđivati," izjavio je. Gospodin Allawi je tijekom posjeta Britaniji ponovio da će se izbori održati u siječnju, kako je planirano.